## Rješenje kojim se utvrđuje da su ispunjeni zakonski uvjeti za nastavak trajanja roka ponude za preuzimanje društva Željezara Split d.d., Kaštel Sućurac

### NN 9/2010 (18.1.2010.), Rješenje kojim se utvrđuje da su ispunjeni zakonski uvjeti za nastavak trajanja roka ponude za preuzimanje društva Željezara Split d.d., Kaštel Sućurac

HRVATSKA AGENCIJA ZA NADZOR FINANCIJSKIH USLUGA

205

Sukladno odredbama članka 15. stavak 1. točka 10. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 47. stavak 1. i 48. stavak 3. točka 3. i 5. Zakona o preuzimanju dioničkih društava (»Narodne novine« broj 109/07, 36/09), Uprava Hrvatske agencije za nadzor financijskih usluga, u predmetu nadzora nad primjenom odredbi Zakona o preuzimanju dioničkih društava, pokrenutim po službenoj dužnosti, na sjednici održanoj 14. siječnja 2010. godine, donijela je

RJEŠENJE

1. Utvrđuje se da su ispunjeni zakonski uvjeti za nastavak trajanja roka ponude za preuzimanje društva ŽELJEZARA SPLIT d.d., Kaštel Sućurac, Cesta dr. F. Tuđmana bb, koju je društvo Carlson Private Equity Limited, sa sjedištem u 20-22 Bedford Row, London WC1R4JS, Ujedinjeno Kraljevstvo, objavilo u »Narodnim novinama« br. 152/2009 od 18. prosinca 2009. godine te u Jutarnjem listu od 20. prosinca 2009. godine.

2. Utvrđuje se da rok trajanja ponude za preuzimanje društva Željezara Split d.d., Kaštel Sućurac, Cesta dr. F. Tuđmana bb, koji rok traje 28 dana, počinje teći iznova počevši od dana objave ovog rješenja u »Narodnim novinama«.

3. Nalaže se društvu Carlson Private Equity Limited, sa sjedištem u 20-22 Bedford Row, London WC1R4JS, Ujedinjeno Kraljevstvo, da dostavi dioničarima društva Željezara Split d.d., Kaštel Sućurac, Cesta dr. F. Tuđmana bb, obavijest o novim rokovima trajanja ponude za preuzimanje i dostavi dokaz o učinjenom Hrvatskoj agenciji za nadzor financijskih usluga.

4. Ovo Rješenje objavit će se u »Narodnim novinama«.

Obrazloženje

I. Rješenjem Hrvatske agencije za nadzor financijskih usluga (dalje u tekstu: Agencija), od 10. prosinca 2009. godine, društvu Carlson Private Equity Limited sa sjedištem u 20-22 Bedford Row, London WC1R4JS, Ujedinjeno Kraljevstvo (dalje u tekstu: Ponuditelj), odobreno je objavljivanje ponude za preuzimanje društva Željezara Split d.d., Kaštel Sućurac, Cesta dr. F. Tuđmana b.b. (dalje u tekstu: Ciljno društvo). Punomoćnici Ponuditelja za primanje pismena u postupku su Beata Glinska i Aleksej Mišković, odvjetnici iz Odvjetničkog društva Glinska & Mišković, Zagreb.

II. U postupku nadzora nad primjenom odredbi Zakona o preuzimanju dioničkih društava (dalje u tekstu: Zakon), utvrđeno je da Ponuditelj nije Središnjem klirinško depozitarnom društvu d.d., Zagreb, Heinzelova 62/a (dalje u tekstu: SKDD), kao depozitaru, dostavio ponudu za preuzimanje i pred njim pokrenuo postupak preuzimanja, u skladu s odredbom članka 27. stavak 3. Zakona i članka 6. Ugovora o obavljanju poslova u postupku preuzimanja ciljnog društva, zaključenog s depozitarom 26. listopada 2009. godine.

Isto tako, utvrđeno je da Ponuditelj, protivno obvezi iz članka 27. stavak 3. Zakona, ponudu za preuzimanje nije dostavio Zagrebačkoj burzi d.d., Zagreb, Ivana Lučića 2a (dalje u tekstu: Zagrebačka burza).

III. Kada utvrdi nepravilnosti i/ili nezakonitosti, Agencija je temeljem odredbe članka 48. stavak 1. Zakona, ovlaštena rješenjem naložiti poduzimanje radnji koje pridonose uspostavljanju zakonitosti, odnosno izreći mjeru propisanu Zakonom. Kada utvrdi postojanje nepravilnosti i/ili nezakonitosti, Agencija je ovlaštena poduzeti mjere propisane odredbama članka 48. stavak 3. Zakona.

U predmetu nadzora nad primjenom odredbi Zakona, rješenjem Agencije od 30. prosinca 2009. godine, zbog propuštanja postupanja u skladu s odredbama članka 27. stavak 3. Zakona i članka 6. Ugovora o obavljanju poslova u postupku preuzimanja ciljnog društva, zaključenog dana 26. listopada 2009. godine, SKDD-om, kao depozitarom, prekinut je rok trajanja ponude za preuzimanje, a Ponuditelju je naloženo da dostavi dokaz o tome da je ponudu za preuzimanje Ciljnog društva, dostavio Zagrebačkoj burzi, Ciljnom društvu i SKDD-u, kao depozitaru, te da je pred depozitarom pokrenuo postupak preuzimanja.

Nadalje, predmetnim rješenjem određeno je da će nakon primitka dokaza o poduzimanju naloženih radnji, Agencija rješenjem utvrditi da su ispunjeni zakonski uvjeti za nastavak trajanja roka ponude za preuzimanje iz t. 1. izreke, koji počinje teći iznova počevši od dana objave tog rješenja u »Narodnim novinama«.

IV. Podneskom od 8. siječnja 2010. godine, Ponuditelj je dostavio Agenciji dokaz da je ponudu za preuzimanje Ciljnog društva, dostavio Zagrebačkoj burzi, Ciljnom društvu i SKDD-u, kao depozitaru, te da je pred depozitarom pokrenuo postupak preuzimanja.

Isto tako, SKDD je podneskom od 11. siječnja 2010. godine, obavijestio Agenciju da je Ponuditelj 5. siječnja 2009. godine, dostavio cjelokupnu dokumentaciju potrebnu za upisivanje korporativne akcije ponude za preuzimanje Ciljnog društva u sustavu SKDD-a.

Budući da je Ponuditelj izvršio sve radnje naložene rješenjem Agencije od 30. prosinca 2009. godine, valjalo je, temeljem odredbe članka 47. stavak 1. i 48. stavak 3. točka 5. Zakona, odlučiti kao pod točkom 1. i 2. izreke ovog rješenja.

V. Sukladno općim načelima, propisanim odredbom članka 3. stavak 1. točka 2. Zakona, dioničari ciljnog društva na koje se odnosi ponuda za preuzimanje, moraju imati dovoljno vremena i informacija kako bi potpunim uvidom u stanje stvari mogli odlučiti o ponudi za preuzimanje.

Budući da je rok trajanja ponude za preuzimanje Ciljnog društva izmijenjen, na način da isti počinje ponovno teći od dana objave ovog rješenja u »Narodnim novinama«, s ciljem ostvarenja navedenog načela, valjalo je temeljem odredbe članka 48. stavak 3. točka 3. Zakona, odlučiti kao u točki 3. izreke ovog rješenja.

VI. Na temelju odredbe članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavljuje se u »Narodnim novinama«, pa je stoga riješeno kao u točki 4. izreke ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-10/11

Urbroj: 326-111/10-15

Zagreb, 14. siječnja 2010.

Predsjednik Uprave
Ante Samodol, v. r.

Rješenje, NN 9/2010-205